Temeljem članaka 48. Statuta Osnovne škole „PEHLIN“ , članka 70. stavka 1. Zakona o odgoju i obrazovanju u osnovnoj i srednjoj školi ((NN 87/09, 86/09, 92/10, 105/10, 90/11, 16/12, 86/12.,126/12.,94/13.,152/14. i 7/17), a u svezi s člankom 17. stavaka 3.,4.,5. i 6. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN 132/13), članka 43. Stavaka 1. i 2. Zakona o zaštiti na radu (NN 71/14, 118/14 i 154/14.) Školski odbor Osnovne škole „PEHLIN“ na sjednici održanoj dana 09. srpnja 2018. godine, donio je

**PRAVILNIK**

**o korištenju sustava video nadzora u Osnovnoj školi „PEHLIN“**

**I. OPĆE ODREDBE**

**Članak 1.**

 Ovim Pravilnikom o korištenju sustava video nadzora u Osnovnoj školi „Pehlin“ (dalje u tekstu: Pravilnik) definira se svrha i opseg podataka koji se prikupljaju, način i vrijeme čuvanja te uporaba snimljenih podataka, zaštita prava učenika i radnika Osnovne škole „Pehlin“ (dalje u tekstu: Škola) i svih drugih osoba koje se nađu u Školi.

 Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

 Izrazi koji se u ovom Pravilniku koriste, a imaju rodno značenje, bez obzira na to jesu li korišteni u muškom ili ženskom rodu, neutralni su i odnose se na osobe oba spola.

**II. SVRHA VIDEO NADZORA**

**Članak 2.**

 Sustav video nadzora koristi se zbog zaštite sigurnosti učenika, radnika i svih drugih osoba koje se nađu u Školi.

 Sustav video nadzora, uz navedeno u stavku 1. ovoga članka, koristi se i za sprječavanje protupravnih radnji usmjerenih prema školskoj imovini od krađe, oštećenja, uništenja i slično.

 Snimke koje su snimljene sustavom video nadzora mogu se koristiti isključivo za navedeno u 1. i 2. stavku ovoga članka.

**III. OPSEG, NAČIN I VRIJEME ČUVANJA PODATAKA**

**Članak 3.**

 Sustav video nadzora snima isključivo školske prostore (vanjski školski prostor i školske hodnike).

 Snimljeni podaci čuvaju se na video snimaču najduže sedam (7) dana od dana nastanka, a nakon navedenog roka snimke se trajno brišu.

 U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 2. ovoga članka.

 Snimke kojima se dokazuje povreda svrhe nadzora pohranit će se na optički medij (CD, DVD i sl.) te čuvati godinu dana od dana pohranjivanja zapisa.

**IV. ZAŠTITA PRAVA UČENIKA, RADNIKA I SVIH DRUGIH OSOBA KOJE SE NAĐU U ŠKOLI**

**Članak 4.**

 Ravnatelj škole dužan je osigurati da se na vidljivom mjestu na ulazu u Školu istakne obavijest da je prostor pokriven sustavom video nadzora.

 Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene a pristup i raspolaganje snimkama dopušteno je samo ravnatelju Škole.

**V. ZAVRŠNE ODREDBE**

**Članak 5.**

 Ovaj Pravilnik stupa na snagu osmoga dana od dana objave na Oglasnoj ploči Škole.

 Predsjednik Školskog odbora:

 Mate Verović, mag.prim.educ.

KLASA: 003-05/18-01/3

URBROJ: 2170-55-01-18-1

Rijeka, 09.07.2018.g.

Ovaj Pravilnik objavljen je na oglasnoj ploči Škole dana 10. srpnja 2018. godine i stupio je na snagu 18. srpnja 2018. godine.

 Ravnatelj škole:

 Željko Šimunić, mag.prim.educ.